ГъащIэм хагъэзэгъэж
КъБР-м Экономикэ, жылагъуэ шынагъуэншагъэмкIэ и советымрэ хабзэм тетыныр къызэгъэпэщынымкIэ республикэм зэпымыууэ щылажьэ зэщIэзыгъэуIуэ зэIущIэмрэ я зэхыхьэ дыгъуасэ иригъэкIуэкIащ КъБР-м и Iэтащхьэ КIуэкIуэ Юрий.
ЗэIущIэм и пэщIэдзэм КъБР-м и Iэтащхьэр ехъуэхъуащ УФ-м ШынагъуэншагъэмкIэ и федеральнэ IэнатIэм и управленэу КъБР-м щыIэм и унафэщI къулыкъур иджыблагъэ полковник Воронин Сергей зэрыхуагъэфэщам къыхэкIыу. «Воронин Сергей и къулыкъум пэрыхьащ УФ-м и Президентым ищIа унафэм тету. 1995 — 2011 гъэхэм ар щылэжьащ Урысейм и ФСБ-м и управленэу КъШР-м щыIэм. ИужькIэ абы къулыкъу щрихьэкIащ Дагъыстэным, Кърымым шынагъуэншагъэмкIэ я къэрал IуэхущIапIэхэм. Сыщогугъ ди Къэбэрдей-Балъкъэрым и гъащIэми ар хэзэгъэну, лэжьыгъэ купщIафIэ къехъулIэну», — жиIащ КIуэкIуэ Юрий.
Лъэхъуэщым исауэ щхьэхуит хъужахэр гъащIэм хэзэгъэжын папщIэ республикэм и къэрал IуэхущIапIэхэмрэ хабзэхъумэ IэнатIэхэмрэ зэлэжьхэм теухуауэ зэIущIэм къыщыпсэлъащ УФ-м и УФСИН-м КъБР-м щиIэ къудамэм и унафэщI Мэржэхъу Мухьэмэд, КъБР-м лэжьыгъэмкIэ, цIыхухэр IэнатIэкIэ къызэгъэпэщынымрэ социальнэ зыужьыныгъэмкIэ и министр Тюбеев Альберт, Тэрч щIыналъэм и щIыпIэ администрацэм и унафэщI Дадэ МуIэед.
ПсэупIэ-коммунальнэ IэнатIэм хабзэр къызэрыщызэпаудыр къыщIэгъэщыным, цIыхухэм я хуитыныгъэхэр къагъэсэбэпыфыным ехьэлIауэ ирагъэкIуэкI Iуэхухэм тепсэлъыхьащ КъБР-м УхуэныгъэмкIэ, псэупIэ-коммунальнэ IэнатIэмрэ гъуэгу хозяйствэмкIэ и министр Къуныжь Вячеслав, КъБР-м и МВД-м и унафэщI Ромашкин Игорь, Налшык къалэм и щIыпIэ администрацэм и Iэтащхьэ Алэкъей Арсен, КъБР-м ЭнергетикэмкIэ, тарифхэмрэ псэупIэ кIэлъыплъыныгъэмкIэ и къэрал комитетым и унафэщI Безниковэ Иринэ.
ЗэIущIэм щыжаIамрэ абы къыщащта унафэхэмрэ теухуа тхыгъэ ди газетым и къыкIэлъыкIуэ къыдэкIыгъуэм тетынущ.
БАГЪЭТЫР Луизэ.
